Zmluva o kúpe prenajatej veci 
Zmluvné strany:
1.	INPROP, spol. s r.o., sídlo: Žilina, Národná ul. č. 8, IČO, DIČ, IČ DPH, zastúpená konateľom Ing. Petrom Bielym,
zapísaná v obchodnom registri Okresného súdu v Žiline, odd., vl. č. ......................................
ako prenajímateľ
2.	SAS, spol. s r.o., sídlo: Žilina, Bajzova ul. č. 5, IČO, DIČ, IČ DPH, zastúpená Mgr. Jánom Železným
zapísaná v obchodnom registri Okresného súdu v Žiline, odd., vl. č. ......................................
ako nájomca
uzatvárajú medzi sebou ako prejav svojej slobodnej vôle 
zmluvu 
nasledujúceho znenia:
Čl. I
Predmet zmluvy
1.	Predmetom zmluvy je prenájom spojený s následným prevodom vlastníctva prenajatej veci kúpnou zmluvou z prenajímateľa na nájomcu. Prenajatou vecou je osobný automobil ŠKODA OCTAVIA s príslušenstvom (technické podmienky používania tvoria prílohu č. 1).
2.	Prenajatá vec je vo vlastníctve prenajímateľa, ktorý ju podľa podmienok ďalej uvedených v tejto zmluve prenecháva nájomcovi do nájmu s tým, že nájomcovi vzniká právo kúpy prenajatej veci za podmienok stanovených v Čl. VI tejto zmluvy.
Čl. II
Doba trvania
Prenájom prenajatej veci sa dojednáva na dobu 12 mesiacov odo dňa podpisu tejto zmluvy.
Čl. III
Podmienky
1.	Prenajímateľ sa zaväzuje odovzdať nájomcovi vec podľa Čl. I ku dňu podpisu tejto zmluvy a ten sa ju k tomuto dátumu zaväzuje prevziať. To všetko v stave uvedenom v zápise o odovzdaní a prevzatí veci, ktorý tvorí neoddeliteľnú súčasť tejto zmluvy (príloha č. 2).
2.	Nájomca je povinný prenajatú vec riadne a odborne užívať v súlade s jej určením a podľa priložených technických podmienok (príloha č. 1). Inak prenajímateľ pri predaji veci nezodpovedá za vady veci spôsobené užívaním veci v rozpore s touto zmluvou, poprípade treťou osobou. Nájomca nie je oprávnený prevádzať žiadne úpravy, prípadne opravy prenajatej veci bez predchádzajúceho písomného súhlasu prenajímateľa.
3.	Nájomca nie je oprávnený dať prenajatú vec v priebehu trvania zmluvy do prenájmu tretej osobe alebo ju inak zaťažovať.
4.	Bežné opravy po dobu trvania záručnej doby (pozri záručný list – príloha č. 3) hradí prenajímateľ. Údržbu a ďalšie náklady, ktoré vzniknú v dobe trvania zmluvy, hradí nájomca.
5.	Nájomca je povinný prenajímateľovi ihneď písomne oznámiť každú škodu, poruchu či iný nedostatok prenajatej veci, a to najneskôr do 48 hodín potom, čo uvedená skutočnosť nastala alebo mohla byť nájomcom zistená.
6.	Poistnú zmluvu k prenajatej veci je povinný uzavrieť svojím menom a na svoj účet nájomca, a to pred jej uvedením do prevádzky. V poistnej zmluve musí byť zriadené vinkulačné právo v prospech prenajímateľa.
Čl. IV
Splátky
1.	Nájomca je povinný platiť prenajímateľovi splátky nájomného vo výške 195 € (slovom jednostodeväťdesiatpäť eur) za každý kalendárny mesiac trvania nájomného vzťahu.
2.	Pri podpise tejto zmluvy je nájomca povinný uhradiť jednorazovú akontáciu vo výške 20 % z obstarávacej ceny predmetu zmluvy vrátane DPH, t. j. ............….. €, ako i nájomné za nasledujúci mesiac. Ďalšie splátky sú splatné počínajúc druhým mesiacom trvania nájmu, a to vždy k 10. dňu nasledujúceho mesiaca.
3.	Pre prípad omeškania s platením jednotlivých splátok si zmluvné strany dohodnú zmluvnú pokutu vo výške 30 € (slovom tridsať eur) za každý deň omeškania. Ak je nájomca v omeškaní dlhšom ako 30 kalendárnych dní, je táto skutočnosť považovaná za závažné porušenie zmluvy s následkami podľa Čl. V písm. b) a prenajímateľ je oprávnený okamžite vypovedať zmluvu a nájomcovi predmet nájmu odobrať.
Čl. V
Podmienky ukončenia zmluvy pred kúpou prenajatej veci
K ukončeniu zmluvy pred kúpou prenajatej veci môže dôjsť na základe nasledujúcich skutočností:
a)	dohodou zmluvných strán,
b)	písomnou výpoveďou pre závažné porušenie povinností nájomcu vyplývajúcich z tejto zmluvy; nájomca je povinný do troch dní od doručenia výpovede odovzdať predmet nájmu prenajímateľovi s tým, že náklady spojené s odovzdaním ponesie nájomca,
c)	zničením predmetu nájmu; nájomca je v takomto prípade povinný uhradiť prenajímateľovi zostatkovú hodnotu predmetu zmluvy.
Čl. VI
Prevod vlastníctva
1.	Vec, ktorá je predmetom nájmu podľa tejto zmluvy, sa prevádza do vlastníctva nájomcu okamihom doručenia písomnej správy (oznámenia) nájomcu prenajímateľovi, že uplatňuje svoje právo kúpiť vec, ktorá je predmetom nájmu. Oznámenie doručí nájomca prenajímateľovi najneskôr do 15 dní po skončení nájomného vzťahu.
2.	V prípade, že nájomca neuplatní svoje právo na kúpu prenajatej veci v lehote uvedenej v ods. 1, toto právo zaniká. Nájomca je v takomto prípade povinný odovzdať prenajatú vec prenajímateľovi, a to do 30 dní od ukončenia platnosti zmluvy. Do predania veci prenajímateľovi nesie nájomca riziko vzniku škody na predmete zmluvy.
Čl. VII
Záverečné ustanovenia
1.	Akékoľvek zmeny tejto zmluvy musia byť vykonané písomne a schválené podpisom obidvoch zmluvných strán.
2.	Táto zmluva je vyhotovená v štyroch vyhotoveniach, z ktorých každá zmluvná strana obdrží dve vyhotovenia.
3.	Neoddeliteľnou súčasťou tejto zmluvy sú prílohy č. 1 až 3, ako i prípadné ďalšie prílohy a dodatky k tejto zmluve, ktoré budú takto označené a podpísané obidvoma zmluvnými stranami s uvedením dátumu podpisu.
Žilina 30. 6. 2023					
Prílohy:
1.	Technické podmienky užívania motorového vozidla
2.	Zápis o odovzdaní a prevzatí vozidla
3.	Záručný list